Tööstustoodangu tootjahinnaindeksi muutus oli 2012. aasta oktoobris võrreldes septembriga -0,1% ja võrreldes eelmise aasta oktoobriga 2,0%, teatas statistikaamet.
Indeksit mõjutas oktoobris võrreldes eelmise kuuga keskmisest enam hindade langus kütteõlide ning puittoodete tootmises ja puidutöötlemises, samuti hindade tõus metalltoodete ja toiduainete tootmises.
Mulluse oktoobriga võrreldes mõjutas indeksit keskmisest enam hinnatõus toiduainete ja soojusenergia tootmises ning hinnalangus arvutite ja elektroonikaseadmete tootmises.
Ekspordihinnaindeksi muutus oli tänavu oktoobris võrreldes septembriga -0,5% ja võrreldes eelmise aasta oktoobriga 1,6 %.
Eelmise kuuga võrreldes langesid oktoobris keskmisest enam elektrienergia, naftasaaduste, paberi ja paberist toodete ja põllumajandussaaduste hinnad ning tõusid metalltoodete, turbatoodete ja mööbli hinnad.
Impordihinnaindeksi muutus oli 2012. aasta oktoobris võrreldes septembriga -0,2% ja võrreldes eelmise aasta oktoobriga 4,3 %.
Eelmise kuuga võrreldes langesid oktoobris keskmisest enam naftasaaduste ja tekstiiltoodete hinnad ning tõusid põllumajandussaaduste, metall- ja nahktoodete hinnad.